افغانستان د امریکا د وتلو ستراتیژي وستایله
د افغانستان خارجه وزارت د امرېکا د جمهور رئېس براک اوباما هر کلی کړېی چې د نړېوالو قواو د خروج لپاره ېې د ېوې پالېسی د لرلو غږ کړېدی.
د اوباما حکومت د افغانستان لپاره پر داسې یوې نوي ستراتیژئ باندې کار کوي چې په دغه ملک کې د زیاتېدونکي تشدد مخه ونیول شي او د ملک کمزوری مرکزي حکومت تقویه شي. په دغه پلان کې چې تمه کیږي، په روانه اونۍ کې به اعلان شي رپوټونه وايي چې پر ډیپلوماسۍ، پرمختیايي چارو او د زیاتېدونکي بې قانونیو د مخنیوي لپاره د زیاتو امریکايي قواوو پر لیږلو ټینگار شوی دی. د یکشنبې په ورځ، جمهور رئیس اوباما د امریکا له یوه تلویزیون سره په مرکه کې وویل چې پدې کې باید له افغانستان نه د خارجي قواوو د وتلو ستراتیژي هم شامله وي. د افغانستان د بهرنیو چارو د وزارت ویاند سلطان احمد بهین وايي، د افغانستان حکومت د جمهور رئیس اوباما دغه څرگندونې مثبتې گڼي. د افغانستان حکومت دا وخت د خپلو امنیتي قواوو د روزنې او ډیرو نورو چارو لپاره پر نړیوالو قواوو او بهرنیو مرستندویانو باندې تکیه لري. خو د بهرنیو قواوو د هغو عملیاتو او بمباریو له کبله چې ملکي خلک په کې وژل کیږي، د دواړو خواوو تر منځ اړیکې خرابې شوي دي. جمهور رئیس کرزی وايي، هم موضوع د خارجي قواوو سره د اختلاف اصلي علت دی. وروستۍ دغه ډول جنجالي پیښه هغه وخت رامنځته شوه چې امریکايي قواوو د افغانستان په شمال کې پنځه جگړه ماران ووژل. د سیمې محلي چارواکي او د افغانستان د کورنیو چارو وزارت وژل شوي کسان ملکيان گڼي. سلطان احمد بهین وايي، د افغان مقامات غواړي د افغانستان خپلې قواوې وروزل شي او خارجي قواوې پرته له دې چې د امنیت په باب اندېښنه وښيي، ووځي. اوباما حکومت تر اوسه د افغانستان د امنیتي قواوو لپاره د کوم معین شمیر عسکرو د روزنې شمیر نه دی یاد کړی خو داسې تمه کیږي چې جمهور رئیس به د افغان قواوو د شمیر زیاتول وغواړي. د افغانستان او پاکستان لپاره د امریکا خاص استازي ریچارډ هالبروک د شنبې په ورځ وویل چې د افغانستان د پولیسو شمیر ناکافي دی او پولیسو کې فساد ډیر زیات شوی دی. افغانستان دا وخت ٧٨ زره پولیس لري، او ښاغلي هالبروک دا د افغانستان په امنیتي کړۍ کې تر ټولو کمزورې نقطه وبلله. له بلې خوا، د ناټو قواوو نن وویل چې د هلمند په ولایت کې یې د تندروانو یو قومندان له نهو تنو سره وژلی دی. د ناټو په یوې بیانیه کې راغلي چې مولوي حسن یې د شنبې په ورځ د هغه پر مرکز باندې په حملې کې وژلی دی. په بیانیه کې راغلي چې مولوي حسن د طالبانو د بل عالي رتبه مشر ملا رحمت الله تر قوماندې لاندې کار کاوه چې د طالبانو فعالیت د افغانستان له بهر څخه اداره کوي.